Papersnake/gushiwen huggingface dataset:
送周德望之参告太学
赵蕃（宋代）

郢州清节著吾州，宜尔诸郎总好脩。过我山林忘僻陋，为君鸡黍乏淹留。

结交群从非一日，欲话令人翻百忧。画舸曾同李膺载，竹林仍并阮咸游。
五月八日雨大作闻守倅游湖以前日白莲见寄戏成小诗谢之
李光（宋代）

守倅风流好事同，笙歌都在雨声中。似知坐上多狂客，不许佳人酒面红。
下邳永丰桥舟过其下有感
汪梦斗（宋代）

博浪沙中击副车，却来跪履受编书。欲从圯上寻黄石，今有何人孺子如。
奉和正日临朝
颜师古（唐代）

七府璿衡始，三元宝历新。负扆延百辟，垂旒御九宾。

肃肃皆鹓鹭，济济盛簪绅。天涯致重译，日域献奇珍。
补和管士一同年使鄂之作
陈存懋（清代）

浩渺长江拍浪浮，江头黄鹤古时楼。一尊风月晴川夕，万顷烟时鄂渚秋。

此日论文仍接席，当年持节忝同舟。迢迢十载春明梦，独立苍茫感旧游。
元日次良翰韵
黄公度（宋代）

老去低徊强北游，春来消息望南州。
别离况复年华换，富贵难令少壮留。
行李未知何处定，屠苏还解忆人不。
可堪一夜寒江雨，滴作羁怀万斛愁。
自题小照 
林周茶（清代）

素慕共姜仰昔贤，靡他立志望齐肩。结缡百日良人逝，守义终身苦节圆。

勤事女红安薄命，养成儿业乐馀年。皇天特赐林家厚，更愿诸孙孝行全。
贺李观察祷河神降雨
耿湋（唐代）

质明斋祭北风微，驺驭千群拥庙扉。玉帛才敷云淡淡，

笙镛未撤雨霏霏。路边五稼添膏长，河上双旌带湿归。

若出敬亭山下作，何人敢和谢玄晖。
陶庵梦忆序
张岱（明代）

陶庵国破家亡，无所归止。披发入山，駴駴为野人。故旧见之，如毒药猛兽，愕窒不敢与接。作《自挽诗》，每欲引决，因《石匮书》未成，尚视息人世。然瓶粟屡罄，不能举火。始知首阳二老，直头饿死，不食周粟，还是后人妆点语也。

饥饿之余，好弄笔墨。因思昔人生长王、谢，颇事豪华，今日罹此果报：以笠报颅，以蒉报踵，仇簪履也；以衲报裘，以苎报絺，仇轻煖也；以藿报肉，以粝报粻，仇甘旨也；以荐报床，以石报枕，仇温柔也；以绳报枢，以瓮报牖，仇爽垲也；以烟报目，以粪报鼻，仇香艳也；以途报足，以囊报肩，仇舆从也。种种罪案，从种种果报中见之。

鸡鸣枕上，夜气方回。因想余生平，繁华靡丽，过眼皆空，五十年来，总成一梦。今当黍熟黄粱，车旅蚁穴，当作如何消受？遥思往事，忆即书之，持问佛前，一一忏悔。不次岁月，异年谱也；不分门类，别《志林》也。偶拈一则，如游旧径，如见故人，城郭人民，翻用自喜。真所谓“痴人前不得说梦”矣。

昔有西陵脚夫为人担酒，失足破其瓮。念无以偿，痴坐伫想曰：“得是梦便好。”一寒士乡试中式，方赴鹿鸣宴，恍然犹意未真，自啮其臂曰：“莫是梦否？”一梦耳，惟恐其非梦，又惟恐其是梦，其为痴人则一也。

余今大梦将寤，犹事雕虫，又是一番梦呓。因叹慧业文人，名心难化，政如邯郸梦断，漏尽钟鸣，卢生遗表，犹思摹榻二王，以流传后世。则其名根一点，坚固如佛家舍利，劫火猛烈，犹烧之不失也。
张黼臣见题拙稿步韵谢之
许传霈（清代）

迩年世事尽翻新，诗酒如君亦雅人。拨去穷愁留血性，好看春色助精神。

乔枝旧契书容读，棣萼新芳趣自真。覆瓮一编叹已久，今朝何幸拂浮尘。
题画
李若水（宋代）

羃羃护云衣，巉巉露山骨。
老木依苍岩，密布荫清樾。
乞我片席地，脱巾露华发。
横竹呼秋风，修藤步明月。
兹焉甘终老，梦断帝京阙。
何必学王郎，昂首但拄笏。
行春辞九首
白玉蟾（宋代）

一斗百篇诚有之，无人知我只春知。
吟逢蝴蝶即庄子，醉见海棠真贵妃。
五月十日雨
石介（宋代）

鞭下不见血，顽石云不蒸。
鞭龙不至痛，六合雷不胜。
吾君与吾相，威德震八弦。
万物各修职，雨师独敢宁。
客盂盂有问予于右元者右元口占韵语复之阿好过情遂如韵自遣
傅山（清代）

扬雄拟我愧非伦，况复无才撰《美新》。什一懒营虚笑鬼，寻常守辱失钱神。

生憎褚彦兴齐国，喜道陶潜是晋人。破衲黄冠犹未死，还因邻里问僧珍。
六句偈六首
释清远（宋代）

前念是凡，短布裁衫。长亭送客，落日张帆。
偈
尼文照（宋代）

灵源不动，妙体何依。历历孤明，是谁光彩。若道真如实际，大似好肉剜疮。

更作祖意商量，正是迷头认影。
伏承君仪使郎中宠示佳付谨次严韵
张徽（宋代）

飞鸟影穿红烛去，寒蟾光落素琴来。
三数寺通溪畔路，好从僧借流时杯。
秋兴
陆游（宋代）

谁敢轻他万户侯，一生赋分在沧洲。
屋穿况值雨骑月，路恶更堪风打头！此世极知同逆旅，吾身亦自是悬疣。
乞钱买取青芒屦，烂醉三条二华秋。
上书乞祠
陆游（宋代）

上书又乞奉祠归，梦到湖边自叩扉。
此去敢辞依马磨，向来真叩拥牛衣。
致身途远年龄暮，报国心存气力微。
誓墓那因一怀祖，人间处处是危机。
同罗畴老邓季明燕凝翠阁泛碧斋
李纲（宋代）

法界惟心在处安，胜游须信得时难。云峰远并山峰碧，天影深摇溪影寒。

去国不知流落恨，亲仁且尽笑谈欢。夜凉风露生舟楫，皓月遥升白玉盘。
闻时事
戴复古（宋代）

昨报西师奏凯还，近闻北顾一时宽。
淮西勋业归裴度，江右声时属谢安。
夜雨忽晴看月好，春风渐老惜花残。
事关气数君知否，麦到秋时天又寒。
赵文敏书洛神赋
唐珙（元代）

当年子敬洛神赋，欧褚临摹不知数。
世人惟重十三行，真赝难分争抵捂。
赵公书法宗二王，手写全篇复前古。
上追黄庭下乐毅，善刻唐临俱未许。
残编断简久脱略，赵璧随珠获全睹。
宓妃夜走天吴奔，骊龙腾骧老蛟舞。
人间欲见不易得，往往收藏秘天府。
江南故家多好事，一纸宁论白金估。
临池墨笔尽飞动，贯月虹光夜吞吐。
愿加十袭重珍护，却恐雷霆来下取。
送刘叔温先生
谢一夔（明代）

玉节金符照紫河，春风随处散阳和。九霄星汉仙槎去，百亩林园昼锦过。

茅■持封江表国，诗章累和郢中歌。归来赞理祥刑日，更听秋台令誉多。
宝陀寺
张诩（明代）

金鏊戴灵洲，游戏人间世。千岁归不得，遂成黄金地。

前世德云僧，今日东坡是。麻糕在齿颊，先后果一致。

轮回如未断，努力第一谛。
范忠宣挽歌二首
张耒（宋代）

晚生长恨老成空，犹及风流正始中。
经国谋猷号名相，传家正始似先公。
回天巨力章犹在，拯溺深言老更忠。
谁念人心吊邦国，新阡客泣白杨风。
牛渚
王安石（宋代）

历阳之南有牛渚，一风微吹万舟阻。
华戎蛮蜀古百川，合为大江神所躔。
山盘水怒不得泄，到此乃有无穷渊。
朱衣乘车作官庥，操制生杀非无权。
阴灵秘怪不欲露，毁犀得祸岂偶然。
有客从伯父大夫问说之者伯父报之曰吾侄家中
晁说之（宋代）

兰菊不易糗，孔鸶难与仪。
春事漫婵媛，焚香读楚辞。
北斗仰欲援，南征俯自悲。
胡为不痛饮，未肯歠其醨。
君之门九重，举世莫余知。
世父误见赏，中情自有奇。
更愿媒美蓉，远举骖白螭。
望招隐山花回游江山思崔伯易因寄朱元弼
王令（宋代）

春山晒日开百花，红紫乱眼生交加。
青一晴高褰翠幄，绣被堆叠帝所家。
平江千里铺一席，扁舟脱若弃履舄。
安得一醉眠千年，世间万事都弃捐。
严山人饷蒲萄浆
释居简（宋代）

翠朵搴藤剪绿垂，小槽新压水晶澌。凉州亦有扬州鹤，惆怅山人只要诗。
周宗夷东山堂
叶适（宋代）

城嶂标辰极，谁家特有山。
偏怜东崦好，只对北堂闲。
动石低檐住，流莺拂槛还，
仙关锁琼海，幽梦或时攀。
赠谢子杰校勘六言三首
刘克庄（宋代）

高比伏生辕固，热瞒贾谊朱忠。
我自号病居士，君无戏盲老翁。
秋日酌兰皋亭
耶律铸（宋代）

朝来爽气扑兰皋，窃喜西山隶我曹。孤奋自甘栖澹泊，五噫宁苦遂清高。

逆知江上鲈鱼脍，未抵尊前紫蟹螯。谁似无何狂醉隐，痛延杯酌咏离骚。
梅花集句 其一六七
李龏（金朝）

忽见寒梅树，西陵西又西。可怜枝上色，归路莫相迷。
从张子立觅驴二绝
张镃（宋代）

几回曾许借侬骑，兴到牵来已早迟。
乞与南湖了幽事，白裘乌帽要相宜。
徐闻谚
佚名（唐代）

欲拔贫，诣徐闻。
悼蔡修斋
王柏（宋代）

羌世运之纬繣兮，何故老之不憖遗。
持寸胶而救千丈浑兮，谁与同而共治。
身一约而蹈遗烈兮，不沽直而不徇时。
西极八桂东连吴会兮，贯南纪以周驰。
以节用爱人兮，以静重为威。
谓直方大之德才学识之长兮，亲结上知。
方增重乎本朝兮，而疾疢以乘之。
犹癯癯乎笔削之志兮，浩浩乎汗青之未期。
遗稿山积兮，孰续而孰维。
擅一代之钜典兮，疑造物之好亏。
吁嗟乎，修斋之典刑兮，
蹇长歌乎已而。余幼好此奇服兮，
今冉冉而华颠。悼窘步之数奇兮，
安陋巷之瓢箪。公独闵其寂落兮，
擥微芳而遐搴。时舒爱而申情兮，
曾不间夫邮传。弭婺节而西来兮，
拱茂行之渊渊。吸松斋之沆瀣兮，
饱坐啸之兰荃。凤高飞而莫絷兮，
徒延佇而路曼曼。何音问之不淑兮，
骇骑箕而遂仙。睇长江而太息兮，
涕淫淫而惘然。抚巨编之遗则兮，
神驰乎洋奥之佳阡。念岁律之云莫兮，
奈狂风之鼓天。
重过海珠寺读旧题
张萱（明代）

两岸丹枫叶叶新，重携尊酒赛江神。黄金误结依刘客，白发谁怜哭汉人。

灯下僧雏休问讯，帆前鸥鸟尚相亲。旧题已付湘灵瑟，何必游人为拂尘。
忆江南·云岁迎春楼上月
冯延巳（五代）

云岁迎春楼上月，
正是西窗，夜凉时节。
玉人贪睡坠钗云，
粉消香薄风天真。
人非风月长依旧，
破镜尘筝，一梦经年瘦。
今宵帘幕扬花阴，
空馀枕泪独伤心。
宿回向寺
刘子翚（宋代）

清秋聊命驾，细雨独行山。
浅淡烟云裹，回还紫翠间。
病多新觉老，心懒旧能閒。
宿遍山南寺，何曾兴尽还。
从丁家洲避风行小港，出荻港大江三首
杨万里（宋代）

荻篱萧洒昵来新，茅屋横斜尽不真。
乾地种禾那用水，湿芦经火自成薪。
鸟居鱼笑三百里，菜把活他千万人。
白浪打天风动地，何曾惊著一微尘。
人日寄杜二拾遗
高适（唐代）

人日题诗寄草堂，遥怜故人思故乡。
柳条弄色不忍见，梅花满枝空断肠。
身在远藩无所预，心怀百忧复千虑。(远藩 一作：南蕃)
今年人日空相忆，明年人日知何处。
一卧东山三十春，岂知书剑老风尘。
龙钟还忝二千石，愧尔东西南北人。
彦和与子文相期卜邻子文作诗以遗谨次韵
朱长文（宋代）

仙才宜在道家山，却学幽人欲闭关。清燕曾陪明主问，群言已助相君删。

谈围莫敌书盈腹，诗社相过酒满颜。闻道卜邻同喜慰，亦开荒径待馀闲。
自咏绝句八首 其五
陆游（宋代）

远游索手不赍粮，薪米临时取道傍。今日晴明行亦好，经旬风雨住何妨。
观潮三首
苏颂（宋代）

海门双峙隔沧溟，潮汐翻波势若倾。
万叠银山横一线，千挝鼍若震重城。
来无源委逢秋盛，信有盈亏应月生。
今古循环曾不涸，谈天闳辩岂能名。
雪
马定国（金朝）

红楼翠瓦不禁寒，欲剪梅花去路难。净扫竹亭聊饮酒，恰如明月照金盘。
挽李小溪
马廷鸾（宋代）

三十年间借一瓻，鹄袍门外欠相携。
降霜御史风棱恶，瞎眼春官日色迷。
广四愁寄李譓
贺铸（宋代）

夜如何其夜未央，斗星灿兮河苍凉。
微月入牖窥曲房，候虫刺促鸣我床。
离忧欻来煎人肠，夜如何其夜何长。
绿琴在荐兮，拟楚奏之沈湘。
朱弦湿露兮，声戾指而不扬。
屏琴浩歌兮，屑涕泗之浪浪。
我有所思兮，在河之阳。
僾而不见兮，衷难弭忘。
騄骥腾跃兮，鸿鹄翱翔。
明璫玉案兮，尔不我将。
缄诚结惠兮，久莫汝偿。
永如牛女兮，南北相望。
昔燕处兮，灵芸之堂。
纫兰为佩兮，集芰为裳。
西风凄紧兮，淩百草以殒黄。
兰萎芰裂兮，恐被服之不芳。
念汝玉立兮，贱组绣之文章。
玄节日厉兮，奈惨栗之冰霜。
胡不乘白云兮，归来乎帝乡。
尚何所徯兮，毕永岁而彷徉。
浣溪沙（种松竹未成）
辛弃疾（宋代）

草木於人也作疏。秋来咫尺共荣枯。空山晚翠孰华余。

孤竹君穷犹抱节，赤松子嫩已生须。主人相爱肯留无。
赠贞固上人
张祜（唐代）

南国披僧籍，高标一道林。律仪精毡布，真行正吞针。

掇火身潜起，焚香口旋吟。非论坐中社，余亦旧知音。
杂诗
吕陶（宋代）

夕阴敛层空，素月出西海。寥寥俯仰间，杳不见纤霭。

清光信可掬，璀璨掌握内。虚庭纵远目，中夜如有待。

念我金石交，轻别己十载。德音响球琳，道味芬兰茝。

悠然阻声容，况复接言诲。幽怀愿一写，四顾多泛爱。

回头自珍惜，欲显不如晦。赖此秋蟾魄，千里共光彩。

思贤摇去意，对景慕良会。此夕虽圆明，清赏君何在。
次韵陈教授见寄二首 其一
俞德邻（宋代）

拟效时人耻效尤，时人嫉我亦如雠。携金懒市燕台骏，卖剑聊寻渤海牛。

白发盈簪羞我老，黄花满径为谁秋。尊前有酒休辞醉，痴绝由来爱虎头。
偈颂六十七首
释原妙（宋代）

急水滩头泊小舟，切须牢把遮绳头。
蓦然绳断难回避，直到通身血迸流。
咏虹（一作虹蜺）
董思恭（唐代）

春暮萍生早，日落雨飞馀。横彩分长汉，倒色媚清渠。

梁前朝影出，桥上晚光舒。愿逐旌旗转，飘飘侍直庐。
外舅庄子尚生辰 其一
仲并（宋代）

祥光昨夜拥冰轮，南国初生瑞世人。倚马高文追异代，憩棠馀爱在斯民。

吟毫剩借江山助，诏墨行颁雨露新。要识漆园非浪语，传家重看八千春。
广州三樵歌
佚名（唐代）

奉敕追三樵，随侯傍道走。
回头语李郎，唤取尔朱九。
杨居士请赞
释心月（宋代）

水中之月，镜里之形。
一顶春雪，半肩秋云。
观半无观曰正观，闻半无闻曰真闻。
画工作汝汝即我，居士识吾吾非君。
是兮非兮分不分，赞之毁之徒云云。
临江仙
吴元臣（清代）

两住西园都作客，主人暂借娇娃。莫嫌篱畔少黄花。

香腮微晕，红露湿天葩。

自古钟情推我辈，忍教闲却檀牙。酒阑歌罢月痕斜。

温柔乡里，须认是卿家。
寄朝宗海棠
吴芾（宋代）

海棠已赋十分妆，细看妖娆更异常。
不得与君同胜赏，空烧银烛照花光。
新居用韩昌黎诗辛勤三十年以有此屋庐为韵
蔡戡（宋代）

我居本宽余，湫隘良有以。
子舍虽不多，聚族五百指。
月俸均薄少，晨炊共甘美。
忧责丛一身，冥行不知止。
赠别黄大使四章即题其百药山房诗卷 其四
姚燮（清代）

横江坼龛赭，大海浩联蜿。托生匪殊土，相见慨何晚。

岁阑苦羁雁，明将自东返。同琴不并抚，令我意气短。

蛟水下衮衮，城闉接孤巘。归当凌其颠，夜伫月华满。

散发读君诗，仙云动华幰。应有真宰听，六合大声远。
皇后閤端午帖子 其三
胡宿（宋代）

灵艾传芳远，仙蓂吐叶新。配乾资厚德，介祉集嘉辰。
取青楼夜饮戏叶子肃
张宪（元代）

酒令传觞急，灯花啮烛低。
山人清似水，老子醉如泥。
天黑月堕地，水寒星在溪。
犹吹赤蹄纸，照道画楼西。
述工夫 其三 进火
李道纯（元代）

既通天癸始生时，自有真阳应候回。三昧火从离位发，一声雷自震宫来。

气神和合生灵质，心息相依结圣胎。透得里头消息子，三关九窍一齐开。
感遇
徐乾学（清代）

汲水辨渑淄，染丝别黑白。古人倾盖间，流品先已择。

寸心苟相投，薄躯非所惜。宝剑解赠君，出入耀光泽。

分手去路衢，万里无间隔。结交不须多，噂沓亦何益。

宁闻管鲍家，堂有珠履客？
过万年山望罗汉岭上大松
郑伯熊（宋代）

苍髯白甲老烟云，万大丛中独挺身。
一柱擎天须此物，执柯它日属何人。
和国器喜以事业为怀二首
曹勋（宋代）

郑氏传家学，诗书不愧心。
佩刀知素业，左序况同襟。
但喜知难字，何能识至音。
小轩多暇日，为赋九州箴。
颂古二十首
释道颜（宋代）

六门晓夜任开张，家贼难防事可伤。
识得家亲恩爱断，更无一物献尊堂。
前诗既成风雨拥窗就枕未能再题一首
释函是（明代）

濛濛春雨万峰深，别有清光寄夙心。收拾閒情付明月，寒炉拥被又成吟。
蛮子朝－刺将骄而相备位也
白居易（唐代）

蛮子朝，泛皮船兮渡绳桥，来自巂州道路遥。

入界先经蜀川过，蜀将收功先表贺。臣闻云南六诏蛮，

东连牂牁西连蕃。六诏星居初琐碎，合为一诏渐强大。

开元皇帝虽圣神，唯蛮倔强不来宾。鲜于仲通六万卒，

征蛮一阵全军没。至今西洱河岸边，箭孔刀痕满枯骨。

谁知今日慕华风，不劳一人蛮自通。诚由陛下休明德，

亦赖微臣诱谕功。德宗省表知如此，笑令中使迎蛮子。

蛮子导从者谁何，摩挲俗羽双隈伽。清平官持赤藤杖，

大将军系金呿嗟。异牟寻男寻阁劝，特敕召对延英殿。

上心贵在怀远蛮，引临玉座近天颜。冕旒不垂亲劳俫.

赐衣赐食移时对。移时对，不可得，大臣相看有羡色。

可怜宰相拖紫佩金章，朝日唯闻对一刻。
送金元忠赴程鲁瞻家塾兼寄鲁瞻
赵汸（元代）

古阆山高剩蕨薇，与君同隐惜君归。桑榆逐煖空匏繫，百里层霄看鹤飞。
博古堂
张扩（宋代）

古人嗜书书不足，家贫无钱就市读。今人收书书填屋，红牙垂签手未触。

别驾平生师古人，传癖书淫九经簏。卢仝撑肠五千卷，邺侯插架三万轴。

河东安世工补亡，伏日郝隆便晒腹。少时场屋学有馀，行辈见推行秘书。

援毫急趁蚕食叶，袖手冷窥獭祭鱼。十年未持紫荷橐，校雠合在天禄阁。

投身簿领聊尔耳，饱看五车誇濩落。近者闻说新堂成，芭蕉急雨作秋声。

请君扫榻近灯火，莫歌长檠歌短檠。
偈 其二
释守芝（宋代）

大愚相接大雄孙，五湖云水竞头奔。竞头奔，有何门，击箭宁知枯木存。

枯木存，一年还曾两度春。两度春，帐里真珠撒与人。

撒与人，思量也是慕西秦。
揭阳道中二首
杨万里（宋代）

地平如掌树成行，野有邮亭浦有梁。
旧日潮州底处所，如今风物冠南方。
春晚官舍呈幕中
宋祁（宋代）

万点飞花拂路尘，行春罢后惜残春。
雨催菖叶全成甲，风播榆残不算缗。
多病已惭官绶束，长年惟共酒杯亲。
坐题吏诺君何怪，只是涟漪素食人。
病中寄诸化主
释重顯（宋代）

雪里梅花见早春，东西南北路行人。
不知何处圆蟾夜，同念山头老病身。
钱氏隐居三首
李流谦（宋代）

野水莹心碧，春山入骨清。
去穿云际屐，来卧竹间亭。
鸟语风嘲哲，花枝日杳冥。
晚来江上笛，客里不须听。
点绛唇·小队郊坰
郭应祥（宋代）

小队郊坰，耄倪争看铜章史。来宣德意。劝相遵彝制。夜雨连明，百谷应滋遂。真奇事。开禧元二。总是丰登岁。
题请息斋六言
范成大（宋代）

园丁以时白事，山客终日相陪。
竹比平安报到，花依次第折来。
白下亭
任希夷（宋代）

金銮殿下脱靴去，白下门东索酒尝。
一自青山冥漠后，何人来道柳花香。
晓寒即事
陈起（宋代）

芳意迢迢客梦闲，乱红飞尽晓泥乾。
薄罗尚怯馀寒在，一阵东风剪牡丹。
偈颂一百四十一首
释师范（宋代）

形名未兆，文彩全彰。
短者自短，长者自长。
黄面瞿昙徒自说黄道黑，胡须达磨何须历魏游梁。
长忆江南二三月，鹧鸪啼处百花香。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其八
吴锡畴（宋代）

我爱山居好，苍矶一钓竿。白鸥春水阔，黄犊绿坡宽。

径菊香秋晚，溪梅约岁寒。人间幽意足，诗思倚栏干。
送宫紫玄归广陵
魏裔介（清代）

秋尽寒山出，羁人不可留。剑光冲暮雨，霜气冷征裘。

蓟北黄金贵，淮南桂树幽。送君从此去，濯足大江流。
雨後
陆游（宋代）

小筑涛江外，微凉暑雨余。
倾囊致欢伯，信脚到华胥。
芳草翩翩蝶，清池泼泼鱼。
此翁虽耄矣，作计未全疏。
浙江观潮一首
王阮（宋代）

水向东南聚，气钟子午间。
大洋一沸鼎，众溜各循环。
高岸忽为谷，痴雷惊破山。
三年浮海客，见此悟生还。
水调歌头·三楚上游地
吴镒（宋代）

三楚上游地，五岭翠眉横。杜诗韩笔难尽，身到眼增明。最好流泉百道，нн绕城萦市，唯见洛阳城。化鹤三千岁，橘井尚凄清。阆风客，紫贝阙，白玉京。不堪天上官府，时此驻霓旌。岁晚朔云边雪，压尽蛮烟瘴雨，过雁落寒汀。况有如泉酒，细与故人倾。
次韵高则诚参军题少微山巨樟
陈镒（明代）

老气长身倚断崖，苍皮铁甲渍深苔。几年造化栽培力，他日明堂柱石材。

风挟雨声龙起立，月笼云影凤飞来。长令炼药山中侣，想像郁蓝天上台。
漫天岭
韩琦（宋代）

欲使行人直过难，倚江凌汉任盘盘。纡回到顶终须下，如此天高甚处漫。
九日登千佛山
薛福保（清代）

嘉名古云爱，携手蹑巑岏。宁伤廪秋暮，惜此永日欢。

斜日在郊坰，晴皋堕轻翰。亭亭华不注，峭茜不可餐。

三周吊陈迹，百雉森雄蟠。酌彼在山泉，倚兹千丈磐。

摩挲崖上佛，烟雨故不刓。俯窥小洞幽，笑叹黔生寒。

不知镜梵夕，省想为盘桓。吾生几两屐，勤可亲烟峦。

毋令岁华晏，庶以恣游观。
姑孰十咏·望夫山
李白（唐代）

颙望临碧空，怨情感离别。江草不知愁，岩花但争发。
云山万重隔，音信千里绝。春去秋复来，相思几时歇。
和府公二十韵
刘敞（宋代）

百草迎年茂，群花逼夏零。天工感寥落，春事出丁宁。

皓月彫寒魄，鲜风结暖馨。彩霞融缥缈，甘露洒清泠。

照坐千枝烛，摇空九子铃。轻黄金缀缕，凝碧玉镌瓶。

烂漫辅鲛锦，缡褷聚鹤翎。问名惊竞秀，变态骇流形。

钟美应成媪，储芳或景星。意真乘澹泊，气淑倚娉娗。

净影临彫槛，疏音隔后庭。瑶妃旦酣酒，玉女夜窥棂。

时世妆浓澹，朝云梦窈冥。魂从攀处乱，醉任看馀酲。

禁籞曾迂幸，天歌独仰听。一时矜绝出，众卉谢晶荧。

正尔生成巧，由来造化灵。属词劳比兴，图象费丹青。

雨重碧油幕，灯昏云母屏。谪仙才不世，激赏为君聆。
浪淘沙 其二 重游金陀园感怀
钱斐仲（清代）

秋水濯芙蓉。月满珠丰。长裙初曳恼娇慵。腰细自怜环佩响，故立当风。

花是昔年红。人面难同。伤心莫忆旧游踪。百尺晴丝垂到地，依旧融融。
卧病家园
陈子昂（唐代）

世上无名子，人间岁月赊。纵横策已弃，寂寞道为家。

卧病谁能策，闲居空物华。犹忆灵台友，栖真隐太霞。

还丹奔日御，却老饵云芽。宁知白社客，不厌青门瓜。
句
释宗美（宋代）

浣纱旧曲何入笛，一一随风到客舟。
江秀才新居
赵湘（宋代）

营居知避俗，领鹤过秋郊。
泉照书初架，窗移树未巢。
留题新墨湿，掩户旧邻敲。
数本当帘竹，茶烟渐欲交。
乙丙歌
潘振甲（清代）

台阳自古称天府，千里膏腴无弃土。乐利升平亘百年，礼乐衣冠隆文武。

忆昔逆匪林与陈，小丑跳梁瀛海滨。天戈一指即授首，噍类扑灭飞灰尘。

封疆从此日安静，走险匪徒何所逞。风狂飓起海波扬，洋匪蔡骞复告警。

初从内地掠商船，馋口东望久咽涎。天险陡闻入鹿耳，几番防戍总徒然。

台江瀚漫无障蔽，船户行商遭搏噬。捍卫计穷可奈何，星星不灭燎原势。

普天率土皆遵王，何物么么敢猖狂。北先沪尾南东港，山海交通肆扰攘。

旋闻凤山已失利，城陷葭月二十四。司马频危县令亡，局存火药一坏地。

有援兵，阻贼氛，相违咫尺不相闻。南仔坑中进退谷，全师返卫将能军。

郡城鹿耳船如蚁，贼计诡随同蜮鬼。乘虚直入窥金汤，径截咽喉洲仔尾。

匝地峰烟四望惊，分防南北已无兵。亟图守禦筹长策，激励义旗鼓吹荣。

腊初五六贼锋迅，连日分攻安平镇。孤城海上隐如山，炮燄迷天空雷震。

全台险要重西关，关外万家烟火环。此地安危系唇齿，木城不竖保无患。

安平任攻不可下，谋犯城隍暂相舍。蚁聚蜂屯钱桶围，壁垒团团遍山野。

八门攻击薄城壕，苦战鏖争神鬼号。白甲前驱皂纛继，靡乱红巾鸟兽逃。

满腔义愤同仇切，木栅满城城似铁。关孰拊循孰冲锋，武吉游戎文令薛。

困守弹丸涸辙鱼，秦庭不见申包胥。首提援旅军门李，连促增兵飞羽书。

即令许王两镇协，连挑精卒易轻艓。横截贼人水陆冲，前后两战战连捷。

维时音梗道难通，嘉邑纷纷贼肆攻。闻道大兵来鹿港，悬悬望眼转成空。

计程百里朝夕至，郡守阻军驻嘉义。去腊待尽春王正，未见一人并一骑。

善谋文武计兵骄，声言薪尽放采樵。精锐暗藏四路出，会师水陆集来朝。

诘朝二月二日序，兵分两道一时举。陆军诱敌任穷追，回首贼巢空一炬。

一炬遂成不世功，薛令后先王副戎。妙算无遗推大宪，昆岗燄照海天红。

满野豺狼解体散，逆骞坐是谋逃窜。长围共恨失奔鲸，成事在天堪浩叹。

贼去天家尚未知，大臣衔命统雄师。元凶未殄留馀孽，莫恃粗安不虑危。

安集流亡揭榜谕，廓清南北穷剿捕。策勋讯馘赏罚明，重见太平风日煦。

可怜南路竟如何，村落为墟四百多。闽岂尽贼粤岂义，伤心兔爰雉离罗。

陡然起灭犹反手，筹谋善后费搔首。天心厌乱未可知，未雨先须网户牖。

最难底定是全台，闽粤泉漳隙易开。网漏吞舟鱼又逝，宁知蔡逆不重来。
感遇十首次韵和黄著作鲁直以将穷山海迹胜绝
晁补之（宋代）

谢公文章余，幽事课伐岭。
清诗如玄酒，胡乃淡而永。
得无西堂梦，春草句弥胜。
但使田野传，何须论铭鼎。
秦及六国
郭之奇（明代）

礼乐征伐诸侯出，流极终成无道天。尊攘虽闻齐小白，虚名大抵自东迁。

召陵不问荆淫号，葵丘五禁亦徒然。威烈始成三叛国，洋洋东海遂为田。

取千取百谁中止，相帝相王孰后先。山东弛约南风弱，泗上群飞函谷烟。

须臾已见六王毕，接瞬安知嬴吕旋。振古乾坤方一变，德功皇帝岂其然。

八字从兹为郡邑，名封自此绝蝉联。赭山燔石威弥炽，灭古坑儒祸日延。

博浪一椎凶未戢，凉车一石臭初传。当时倘就燕丹策，祖龙何必俟今年。
新艳
白居易（唐代）

云环独𢮿细蜻蜓，雪手轻柔玳瑁筝。飞雁一行挑玉柱，十三弦上语嘤嘤。
峡江周郎墓
陈谟（明代）

此地亦巴丘，将军岂昔游。风吹大树老，坟对古坛幽。

庙祀存邦典，时艰惜勇谋。小乔殊凛烈，爽气共横秋。
水调歌头
于晓霞（清代）

山色淡何处，都在渺茫中。白云千缕万缕，忽现又还封。

如此风光休误，只合焚香煮茗，相对抚丝桐。古寺隐林杪，依约度疏钟。

倚危栏，舒远目，意无穷。乱鸦阵阵归去，鸟道暗相通。

岭畔丹枫落去，陌上绿杨调尽，晚节羡苍松。抚景一长啸，幽思付归鸿。
和司训许南溟 其二
区越（明代）

谁共方舟紫水滨，仙居云水易通津。病怜药裹随身惯，歌放春声入棹频。

天与人闲须待月，公知鱼乐肯投纶。晚风更弄桓伊笛，惊起沧江睡鹤群。
方方壶画
凌云翰（元代）

画到方壶思不群，乱山佳处屋平分。溪头艇子如梭大，只许先生载白云。
雪后赠雪苑师 其四
夏竦（宋代）

老去方知行路难，此心正要觅人安。室中半偈如闻得，便作当年立雪看。
潮州寒食陪太守南园宴
梅尧臣（宋代）

寒食二月三月交，红桃破纇柳染梢。
阴晴不定野云密，黕黕鼓声湖岸坳。
使君千骑出南圃，歌吹前导後鸣铙。
是时辄预车马末，倾市竞观民业抛。
竹亭临水美可爱，嗑咂草木皆吐苞。
游人春服靓妆出，笑踏俚歌相与嘲。
使君白发体尤健，自晨及暮奏酒肴。
尔辈少年翻易倦，倚席欠伸谁得教。
公虽不责以正礼，我意未容诚斗筲。
逡巡秉烛各分散，小人争路何呶呶。
题惠安寺增胜堂
王铚（宋代）

心是华严境，圆机更善根。
一尘犹可见，十胜不为繁。
放鹤扫松迳，呼猿开竹门。
妙高峰顶住，客到亦忘言。
舟行遇雪三首
赵蕃（宋代）

老树槎牙冻不枯，雪花初集更敷腴。
悬崖斗峻人踪绝，漠漠荒祠落社乌。
约人泛舟
张嵲（宋代）

前旬小雨飞廉纤，今旬夜雨声满檐。
高原草青花欲消，幽人意与春萧条。
四山不复见桃李，开到梨花春有几。
似闻城下野水生，正好浮舟烟雨里。
除夜哭仲孙概 其一
徐瑞（宋代）

阶庭皆秀发，念汝独敦庞。处事怯藏勇，临机智若戆。

痛渠二竖恶，何日片心降。砚席凝尘满，依然在北窗。
酬唐起居前后见寄二首 其二
顾况（唐代）

何处吊灵均，江边一老人。汉仪君已接，楚奏我空频。

直道其如命，平生不负神。自伤庚子日，鵩鸟上承尘。
偶感
郭昂（宋代）

满眼黄尘兴已阑，闭门高卧且加餐。一灯儿女团圞易，千古风加际会难。

檐外日暄扪虱坐，庭前月出举杯看。翠藤尽著参天长，不与孤松并岁寒。
夜行船·郁孤台
顾贞观（清代）

为问郁然孤峙者，有谁来、雪天月夜。五岭南横，七闽东距，终古江山如画。
百感茫茫交集也，淡忘归、夕阳西挂。尔许雄心，无端客泪，一十八滩流下。
迎春乐 灯夜
吴绮（清代）

东风着意吹弦管，先送与、梅花暖。参军岁岁逢春懒，怎耐得、看灯眼。

无赖是、玉轮高碾，都照向红楼人面。一个扬州杜牧，早为迷香软。
春去
张侃（宋代）

春去留无计，残花更可人。多情玉蝴蝶，随雨伴香尘。
贺新郎
卢炳（宋代）

池馆闲凝目。有玉人、向晚妖娆，洗妆梳束。雅淡容仪妃子样，羞洗胭脂点触，莹冰雪、精神难掬。好是月明微露下，似晚凉、初向清泉浴。好对我，笑羞缩。

好风拂面浑无俗。更撩人清与，异香芬馥。惹起新愁无著处，细与端相未足。俏不忍、游蜂飞扑。可惜伊家娇媚态，问天公、底事教幽独。待拉向，锦屏曲。
过和州报恩寺唐籍故居也
吴龙翰（宋代）

昔年此地著书人，诗骨成尘草木深。
突兀眼前僧结屋，塔铃风里替君吟。
和巩釆若游蒲涧
杨万里（宋代）

南中道是岛夷居，也有安期宅一区。
屐齿苔痕犹故迹，霓旌鸾一已清都。
元戎解领三千骑，胜日来寻九节蒲。
万岳松风和涧水，鸣琴漱玉自相娱。
穆陵关
严允肇（清代）

驱车长城侧，税驾大岘南。崇墉当峭壁，雉堞开晴岚。

晓日发扶桑，亭午日蔚蓝。萧梢谷风起，岧嵽林光含。

战国恃形胜，纵横尚并兼。此地为扼塞，设险如崤函。

寄奴一进军，广固空戒严。生逢承平日，往来驻征骖。

父老顾我悲，横流涕渐渐。海岱古沃壤，力耕人所谙。

无端被灾害，千里驱丁男。《大东》空杼轴，濒海无鱼盐。

岂惟重民困，天意殊未厌。公私日殚耗，俗敝谁能堪。

翘首怀古风，愿见盖与参。
处士妻十首 其九 陶潜
刘克庄（宋代）

自从冀缺后，馌妇有谁欤。翟氏差清苦，肯同夫荷锄。
赠曹贯之
丘葵（宋代）

一见如畴昔，人文两崛奇。
豪来无一世，狂发有千诗。
浩然乾坤塞，修名台省知。
就寻一勺水，神物自应移。
行香子
朱敦儒（宋代）

宝篆香沈。锦瑟尘侵。日长时、懒把金针。裙腰暗减，眉黛长颦。看梅花过，梨花谢，柳花新。

春寒院落，灯火黄昏。悄无言、独自销魂。空弹粉泪，难托清尘。但楼前望，心中想，梦中寻。
贺新郎 与虞乐行夜话，用稼轩韵
王策（清代）

已矣君休说。叹当年、炎精中否，星颓诸葛。三日钱塘潮不上，白雁凌江翻雪。

腥血洒、触人毛发。海国孤臣偏慷慨，挽长戈、屹指金鳌月。

鲸背上，风萧瑟。

沧桑事远流传别。尽纷纷、阙文廋语，几般离合。只有睢阳名姓在，此外如霜战骨。

谁识是、头行脰绝。好为崖山传实录，配忆翁、心史书函铁。

石易烂，纸难裂。
次韵刘寺簿诣学
程洵（宋代）

衡湘山水竞清雄，閒气曾生益代翁。后学谁能明绝学，遗风犹代想高风。

欲求太极精微蕴，代乏群居讲究功。飞跃鸢鱼元有道，使君心与古人同。
班婕妤
程诰（明代）

梦断清宵月，愁深长乐宫。
无劳怨团扇，渐冷是秋风。
寄扬州通府解真白
孙蕡（明代）

我与黄昌是故人，也知通守最情真。诗如水部翻成癖，官到黄州只自贫。

妒雪琼花台观旧，行春露冕岁华新。悬知别思如春柳，长遣飞花到泗滨。
洞庭十二偈 其九
释怀深（宋代）

日入酉，光境前头岂长久。更无佛法可商量，听他衲子交横走。
题来禽仙馆稿
江韵梅（清代）

红牙拍处句清新，绝妙词成绝代人。分得西湖灵秀气，梦窗片玉是前身。
邹子引古语
佚名（先秦）

截趾适屦。
孰云其愚。

何与斯人。
追欲丧躯。
虞美人
谢薖（宋代）

人间离合常相半。璧月宁长满。九秋风露又方阑。何日小窗相对、话悲欢。

月华临夜宜人醉。老去嗟颜悴。君如玉树照清空。况有凝之道蕴、一尊同。
多稼轩十景诗 其八 互妙楼
弘历（清代）

层构单椒上，前峰复列屏。吸呼通颢气，表里接山灵。

静乐宜情性，筌蹄泯色形。环中得深造，可以玩羲经。
失紫竹柱杖颂
黄庭坚（宋代）

袁门西关失却柱杖，木平万载县里拾得。
恰似郑州却出曹门，何处待此左科禅客。
偕肯田捷庵游少溪山寨
王以悟（明代）

板桥微雨过，携手度层冈。袖浥流云湿，杯浮晚树苍。

风亭驱暑远，曲洞剩寒香。半醉联床夜，忧时共话长。
雨夜古思
郭之奇（明代）

潇潇风雨夜，思古复思今。姚姒生何远，黄农没已深。

鸡鸣君子意，牛角大臣心。侧枕依寒漏，商歌那可寻。
题李伯照夜白马图
蔡肇（宋代）

天上房星不下来，连山刍粟饱驽骀。
龙姿逸驾飞腾尽，赖尔毫端力拘回。
无题二首 其二
俞德邻（宋代）

花柳亭台半劫灰，故人沦落共徘徊。湖光山色西施舸，水影月香和靖梅。

鸿蹋雪泥犹记迹，鹤归华表总成哀。一尊浊酒和愁酌，泪洒东风醉玉颓。
书荆溪禅师傅后二首
释智圆（宋代）

清风遗句满人间，灭后天台迹更闲。
碑折塔摧人不顾，不堪冥目想空山。
四月三日度仙霞关
顾嗣立（清代）

闽海地脉多峰峦，万山烂漫奔中原。砉然截断罗刹水，四扇突兀开雄关。

琉球日本使络绎，东瓯南粤人蹒跚。荔支末利争赴市，江珧牡砺来输官。

一夫当关按剑立，百万铁骑心胆寒。唯天设险表万国，正器岂许庸夫干。

我从窑岭上嵽嵲，时节正届春光残。樟松合抱挺百尺，白石遍插青琅玕。

幽丛荫郁百鸟聚，啁啾似惧弹金丸。山花无名开绝壁，一枝冷露零漙漙。

红如丹砂白如雪，黄紫照耀成斑斓。竹鸡大唤走木客，野猿上树千回盘。

行来绝顶踞关口，此日恍在蓬莱看。金银宫阙散异彩，鞭鸾笞凤声珊珊。

俯视原畴平若掌，江海一气云天宽。众峰起伏如怒浪，前后左右皆儿孙。

坳中陡起一片白，黑风飒飒烟瀰漫。阿香推车响脚底，跳珠乱迸黄河翻。

飞流千丈分百道，下注龙井增波澜。浑浑沌沌震玄窞，水石拮隔何时乾。

仆夫下岭如健犊，小竿羊牯同巑岏。吴山越水足迹遍，未若此境夸雄观。

荡胸决眦渺何许，襟怀始笑吾儒酸。笔底光芒射六合，南游好惬平生欢。
送范子仪将漕湖北五首 其一
吕本中（宋代）

君行欲何之，乃在湖水北。湖水多近县，使者易为德。

其民淳而古，其吏朴且直。官闲足宾客，岁稔少盗贼。

得君清静化，用教不以力。但自养根苗，勿苦厌蟊螣。
奉和鲁望渔具十五咏。种鱼
皮日休（唐代）

移土湖岸边，一半和鱼子。池中得春雨，点点活如蚁。

一月便翠鳞，终年必赪尾。借问两绶人，谁知种鱼利。
和东坡送仲天贶王元直六言韵五首
黄庭坚（宋代）

仲子霣霜杀草，风流无地寄言。
王君攀鳞附翼，礼义端能不骞。
偶然作六首 其一
王维（唐代）

楚国有狂夫，茫然无心想。散发不冠带，行歌南陌上。

孔丘与之言，仁义莫能奖。未尝肯问天，何事须击壤。

复笑采薇人，胡为乃长往。
秋夜独坐
陆师道（明代）

寂寂复寥寥，寒灯挂环堵。
犬吠何处村，虫喧今夜雨。
题梁溪孙旭英峡猿集
李美（宋代）

花落江城水乱流，绣馀一卷独悲秋。分明风雨嘉陵夜，肠断三声在岭头。
吴城山用东坡韵
张埴（宋代）

半篙水映四垂山，不见年时白雨船。
自恨阑干搔短发，斜飞一鸟远粘天。
秋光
陆游（宋代）

年年最爱秋光好，病起逢秋合赋诗。
丛菊渐黄人醉後，孤灯初暗雨来时。
旧书细读犹多味，老态相寻似有期。
早信为农胜觅禄，一生虚作虎头痴。
鼓吹铙歌十五首 其十 有所思篇
何承天（南北朝）

有所思。思昔人。曾闵二子善养亲。和颜色。奉昏晨。

至诚烝烝通亲神。邹孟轲。为齐卿。称身受禄贪荣。

道不用。夕阳拥楹。三徙既谇礼义亲。飞鸟集。猛兽附。

功成事毕乃更娶。哀我生。遘凶旻。幼罹荼毒备艰辛。

慈颜绝。见无因。长怀永思托丘坟。
卧佛寺
王樵（明代）

别院对回廊，修门锁花木。无人自开谢，虚堂满芬馥。

清风不须呼，翛然在深竹。试就绳床眠，为待烹茶熟。

静抚座中琴，流泉韵空谷。前山未须往，欲留佳处宿。
和赵冰岩借宿僧房韵
徐集孙（宋代）

鸥盟乡国外，簪盍肥题分。
旅舍嫌红日，僧房卧白云。
茶新翻雪乳，砚古带潮纹。
黜陟人间事，栖心耳不闻。
题霞林林氏别业 其一
佘翔（明代）

南华读罢倚雕阑，十八娘家荔子丹。玛瑙盘中珠错落，文园消渴好加餐。
满江红 同云臣和天玉元夜泊舟溪口感旧之作
陈维崧（清代）

峭冷尖寒，也算做、一番元夕。还记忆、清歌妙舞，梅魂雪魄。

向日微闻年少事，狂夫曾到岐王宅。把玉箫、吹起落梅风，成今昔。

水驿底，孤眠客。月榭口，寒波积。正沈吟何限，钗痕綦迹。

早信今宵鲛帕湿，悔教那夜屏风隔。载一船、离恨压西溪，溪流碧。
次韵程帅二首
陈造（宋代）

满怀披雾慰生平，到日音容隔暮城。
想见舟中留郭泰，可能酒处欠公荣。
韦家相业应门户，谢氏才华况弟兄。
愧我携儿在尘滓，寸田墝埆望茨京。
次韵昌叔咏尘
王安石（宋代）

尘土轻飏不自持，纷纷生物更相吹。翻成地上高烟雾，散在人相要路岐。

一世竞驰甘睬目，几家清坐得轩眉。超然祇有江湖上，还见波涛恐我时。
太阳 其三
丘葵（宋代）

太阳一入地，照月还生光。老学傥能勉，缮性岂不臧。
越僧一书记索赋二绝·松风阁
薛嵎（宋代）

何处笙箫起半空，满山斜日动蛟龙。
老僧无语凭栏久，过尽白云千万重。
元宵后大雪访吕凤仪次戈宇清李公从马嘉贞联句韵
孙绪（明代）

北望衡茅信脚行，向人风雪自多情。孤村梅影怜春瘦，穿土萱芽待晚晴。

斜日平林云渐薄，方塘活水鉴同明。鹍程终见归鹓序，未许鸥盟老此生。
感怀 其七
李攀龙（明代）

孤行苦难立，耿介伤其躬。世路有姿态，悠悠安所终。

美服光照人，言笑一何工。抱鼓若籧篨，磬折如转蓬。

轻薄不可视，妖蛊谁能穷。车马从狭邪，棘生九衢中。
重阳前一日予至沈木公雪公约游千山不果
释函可（明代）

雪里刚回杖未休，又逢二老约同游。为贪一日重阳酒，深负千峰万壑秋。

逐客尚添猿鹤怨，残躯宁抱虎狼忧。莫因无妓抛双屐，松下还教片石留。
睢阳五老图
程颐（宋代）

天朝罢命锡归闲，富寿康宁老税冠。国史标名知骨鲠，邦人图税胜楹桓。

龙飞天上时还暖，鱼跃波心气未寒。惟我潜心于易理，备知先哲应时看。
赞历代天师·第二十四代讳正随字宝神
白玉蟾（宋代）

人在犂锄烟水乡，结茅高卧小松岗。
敕封真静先生号，一卷仙经一炷香。
偈六十三首
释道宁（宋代）

诸佛放光明，助发实相义。
言下合无生，为祥复为瑞。
示师勤
释怀深（宋代）

出家毕竟事如何，超越情尘敌死魔。莫向丛森贪饱暖，百年光境等闲过。
登壮哉亭二首 其一
许炯（明代）

陶公留胜迹，此日共登临。壮士冲冠气，孤臣报国心。

郊原荒垒在，松桂古祠深。时有灵风至，萧萧吹暮林。
端午赐黄金艾叶银书灵符等物岁以为常
于慎行（明代）

芙蓉阙下玉书宣，午日恩颁侍从前。
宝叶光分仙岛月，灵符香从御炉烟。
岁时旧自荆人记，风俗曾经汉史传。
闻道宸游临太液，龙舟凤管画楼边。
和仲长统诗二首
郭印（宋代）

致虚守静，其术至寡。
有相皆虚，无物不可。
包藏寥廓，该摄细琐。
出入隐显，妙用由我。
九天匪高，九地匪下。
驾鹤周游，鱼鱼雅雅。
焚荡三彭，性空真火。
大道甚夷，学孝僻左。
发车推辕，舍舟摇柁。
五金八石，残生炉冶。
春日六言十二首
刘克庄（宋代）

适报翁子露绶，又闻孟博登车。
田里觇赈贷议，墙壁挂宽大书。
时雨试步寄员子春
李新（宋代）

与竹他年仅有衣，敢愁天赋鲜岐嶷。
拿{父少右丶}不拜浑闲事，踉蹡初行吏效谁。
莫道汉家飞将种，那知天上石麟儿。
若令新岁能翻舌，先寄城东老员诗。
白水岩汤泉
苏过（宋代）

世间诡异那可诘，地中火出连冈脉。只知骊山天子浴，未信穷海汤泉出。

方池不须绿石甃，小沸自与澄沙白。涓涓微溜架岩谷，郁郁佳气烝石室。

满山松柏香自送，何用椒兰熏四壁。从来佳境与人远，野老山僧那解说。

虽云得地古招提，未遇赏音同汩没。一篇今得谪仙诗，当与绣岭争雄雌。
七夕用东坡韵
李彭（宋代）

老火微微迹已陈，稚金稍稍欲亲人。蛛丝曲缀当时态，旧叶频浇见在身。

女隶不堪严侍立，天孙谁识靓妆新。柳州太巧何须乞，怜汝题诗正角巾。
上元雪
苏辙（宋代）

上元灯火家家办，遍地琼瑶夜夜深。
衲被蒙头真老病，纱笼照佛本无心。
床头酒瓮恰三斗，山下麦田真百金。
乞我终年醉且饱，端能拥鼻作微吟。
和家葆羽见过韵 其二
成鹫（清代）

漫将朴樕比琼枝，出处同根各异时。乔木干霄葵卫足，云泥相见笑攒眉。
荷叶
艾性夫（元代）

爱莲尽爱花，而我独爱叶。
水仙翦圆碧，万柄相倚叠。
风掀翠釜举，露浥鲛珠晔。
不必满川红，香气自薰浃。
龟鱼荫凉影，鹭鸥憩别业。
洁可包龙城贾客之饭，清可制三闾修士之衣。
大可载太乙真人之卧，高可盖桐江神女之归。
醉仙卷作碧玉盏，歌妓攜来绿云扇。
有时听雨隔窗眠，湖声十里钱塘晚。
戏赠干越尼子歌
刘长卿（唐代）

鄱阳女子年十五，家本秦人今在楚。
厌向春江空浣沙，龙宫落发披袈裟。
五年持戒长一食，至今犹自颜如花。
亭亭独立青莲下，忍草禅枝绕精舍。
自用黄金买地居，能嫌碧玉随人嫁。
北客相逢疑姓秦，铅花抛却仍青春。
一花一竹如有意，不语不笑能留人。
黄鹂欲栖白日暮，天香未散经行处。
却对香炉闲诵经，春泉漱玉寒泠泠。
云房寂寂夜钟后，吴音清切令人听。
人听吴音歌一曲，杳然如在诸天宿。
谁堪世事更相牵，惆怅回船江水渌。
题栖霞寺
綦毋潜（唐代）

南山势回合，灵境依此住。殿转云崖阴，僧探石泉度。

龙蛇争翕习，神鬼皆密护。万壑奔道场，群峰向双树。

天花飞不著，水月白成路。今日观身我，归心复何处。
送继宝禅者
释重顯（宋代）

宝非宝，日杲杲。
上上机，无处讨。
赤水求来何太狂，荆山觅得苦相恼。
不恼不狂排夜光，险恶道中为津梁。
某获造司空府得至便座见文禽五六夷犹曲池上
毛滂（宋代）

许近清池养羽仪，恩波稳暖自忘归。
长依竹石供潇洒，不学苍鹰饱便飞。
送程给事知越州二首
张唐民（宋代）

夕郎贤撰固清崇，公若居之受未充。
节似冰霜文似锦，才如风雨气如虹。
仙舟菡萏香来枕，铃阁江山秀入空。
薄俗莫轻量用舍，吾民时自有穷通。
水头
孔平仲（宋代）

荒湾斗转河如束，千古痴龙卧空谷。公然收水入毫芒，万里昆空倾不足。

春妍睡醒鳞甲开，顷刻已放波头来。冲梢掠操何迅速，喷云溅雪争崔嵬。

舟人传呼隘两岸，骇若百蛰逢惊雷。连桩系缆犹恐脱，不尔船碇俱倾颓。

须臾水面如平掌，客子棹歌船下上。
和陈长卿赋芭蕉二首
王洋（宋代）

落落虚怀好自珍，一番舒展一番新。
摇风卷起窗铺月，滴雨惊回梦怆神。
荔子丹时陪献豆，丁香结处共愁尘。
本无颜色争韶艳，野老由来不怨春。
南剑鹿鸣
陈宓（宋代）

嘉宾卅七燕公堂，吾道方亨值一阳。
学力早知深孔孟，乡风端一继陈杨。
云霄九万朝天阙，礼乐三千染御香。
老守尚能观盛事，春深节时喜如狂。
双石（并引）
苏轼（宋代）

至扬州，获二石，其一绿色，冈峦迤逦，有穴达于背；其一玉白可迤。
渍以盆水，置几案间。
忽忆在颍州日，梦人请住一官府，榜曰仇池。
觉而诵杜子美诗曰：“万古仇池穴，潜通小有天。
”乃戏作小诗，为僚友一笑。
梦时良是觉时非，汲水埋盆故自痴。
但见玉峰横太白，便従鸟道绝峨眉。
秋风与作烟云意，晓日令涵草木姿。
一点空明是何处，老人真欲住仇池。
题李景元画
苏轼（宋代）

闻说神仙郭恕先，醉中狂笔势澜翻。
百年寥落何人在，只有华亭李景元。
奉陪洞霄内阁拉殊师利宿穹窿本公故寺绝类岳麓感之而作
米芾（宋代）

湘西衣冷榻留云，此夕还如入梦魂。六月薜萝嗟我欲，一生林壑与心论。

吴王旧赏今何有，惠可馀光宛若存。对榻深堂清话歇，长风快雨洗松门。
将游毛公坛宿包山寺明日雨不克往
王鏊（明代）

毛公已去有仙坛，眼见亭台欲到难。翠壑苍厓增惝恍，玉芝瑶草长阑干。

洞无金钥谁能闯，井有灵砂尚可餐。传语仙翁莫终弃，当时鸡犬从刘安。
次韵邵公济寻梅三首
郭印（宋代）

天与幽姿自不同，凌寒独秀雪霜中。
山茶未许方高洁，故使千花立下风。
敦煌廿咏 其七 水精堂咏
敦煌人作品（唐代）

阳关临绝漠，中有水精堂。暗碛铺银地，平沙散玉羊。

体明同夜月，色净含秋霜。可则弃胡塞，终归还帝乡。
羁燕四十馀日归兴殊切口占赋归 其五
汪梦斗（宋代）

身到嬴秦古塞垣，茫茫禹迹故皆存。近来粤客通南货，旧日燕人祭北门。

治极汉唐犹驳杂，功侔禹稷有根源。纪纲法度于何是，归醉床头老瓦盆。
过娄紫虚判官叔夜酌呈别
邱云霄（明代）

相过来海国，惜别重罗筵。灯影三更月，刀头万里天。

云牵归越梦，潮带入娄船。雅度传安石，疏慵愧谢玄。
偈颂二十五首 其二十三
释普岩（宋代）

老洞山玷辱宗风，泰首座埋没自己。双双绣出鸳鸯，千古扶持不起。
赠翟公巽
张耒（宋代）

我昔出守来丹阳，江流五月如探汤。
使君之居在山腹，绕舍树石何青苍。
千年药根蟠井底，灵液浸灌通寒浆。
人言枸杞精变狗，夜吠往往闻空廊。
金山荡潏浪花里，一舸遥去随鱼郎。
最奇岩斋人迹少，乳水时滴白石床。
翠鼋坡陀负日色，白蹢掀舞占风祥。
我泊金山凡十日，穷探力取无遗忘。
南风吹我渡江去，已厌淮南尘土黄。
二十年间多少事，身如疲马起复僵。
淮南穷栖众人后，朝食不充藜苋肠。
公来衰颜得一笑，侧听高论惊寻常。
穷阎过我坐至暮，满怀珠玉无◇糠。
乃知世间有清议，未可尽以己意量。
精金白璧天所宝，理无破碎委道旁。
半年耳冷不闻此，过公矍然神激昂。
论文自顾已老丑，从事理绝随飞翔。
斯文有属不但尔，因公作诗我涕滂。
水阁二首
张耒（宋代）

池水亭亭如有光，晓风清露点新妆。
翠帷自障非游女，多谢经营白鹭郎。
奉命典试滇南道中杂咏 其三
叶观国（清代）

忝是三年使，重为万里游。碧鸡仍照眼，白雪已生头。

细雨苴兰暮，疏枫菜海秋。当时同辈尽，驽下愧辕辀。
访明征君事读唐高御碑有感
王世贞（明代）

征君不可迹，萝薜望来深。更藉空王力，高明传至今。

蒲轮三起诏，螭首一纶青。虽表旌贤美，终非遁世心。

欲伸苹芷荐，念尔不余歆。
赠张千牛
韩翃（唐代）

蓬莱阙下是天家，上路新回白鼻騧.急管昼催平乐酒，春衣夜宿杜陵花。
和童蔗云咏番头银
郑超英（清代）

洋烟耗尽万家财，一见夷船色笑开。莫怪群看他面去，有钱方得出头来。
柳川
霍与瑕（明代）

君不见，霸陵道，归鸿带暖春初到。鹅黄十里斗轻盈，鸭绿千丝到覆冒。

君不见，长安东，李花已白桃花红。一川翠线牵风软，千树黄鹂唤日融。

有人此地生离别，临流寄远多攀折。一枝枝是忆东风，东风挂恨何时歇。

翛翛古粤一高人，歌风啸月四时春。五株閒种碧湾渚，半点不侵紫陌尘。

春来鸟语夏蝉噪，一榻青阴閒寄傲。时对芳樽发浩歌，屡舞衣裳任颠倒。

我为君，歌柳川，清溪一曲韵泠然。午风淡荡睡初足，此意悠悠谁与传。
杂小诗八首 其六
朱松（宋代）

门外山光万里浓，且将寥落共清风。个中自有濠梁意，不用磨刀斫眼红。
述怀 其一
王权（清代）

法令纷牛毛，故牍积充栋。欲涉苦无涯，迷茫堕烟蒙。

譬如夜行岐，指导赖仆从。猾胥缘以张，放手恣操纵。

巍巍平章权，乃与滑涣共。岂无经世才，俯首听牵控。

申韩犹逡巡，《诗》《书》复安用。
旅食
郭祥正（宋代）

旋煮青芹滑，新炊白稻香。僧居同淡泊，旅食幸康强。

未拟沉湘水，深防死耒阳。上书终自达，圣世本虞唐。
题圆上人宴静轩
吕南公（宋代）

宴安深静属居僧，一炷檀烟万虑清。犹自笑他檐外铎，风来未免斗鸣声。
八月十五日夜泛湖
刘绩（明代）

舸舰中流并，琴尊上客同。林泉真有待，洲渚暗相通。

雾断山疑画，烟沈水似空。卷帷邀桂月，揽佩结荷风。

纤歌凝凤籁，醉舞踏龙宫。杯深知酒圣，词富识文宗。

雅会殊难得，高情幸不穷。赋诗聊自奏，不是倚才雄。
南唐郡圃
陈宓（宋代）

三沼流通作一家，清风偏趁夕阳斜。
我来退食知怀愧，敢对波心莲子花。
防江二首
张嵲（宋代）

兵退田事始，夜来春雨匀。
向时耦耕者，十无三四人。
努力勿转徙，赦语如阳春。
挽陈翼所总戎邑人 其一
尹守衡（明代）

六师何日不张皇，一旅能来捍朔方。馘折四千雄虎贲，风传草木尽鹰扬。

孤忠岂乏封侯骨，九死宁销烈士肠。汉垒云连成底事，军中独有一陈汤。
胭脂井
朱棆（清代）

望仙楼阁认模糊，尚有脂痕并畔污。玉虎春寒惊晓梦，铜驼秋老泣平芜。

笺裁碧月怀江令，曲度红牙忆佛奴。试向石栏间徙倚，几行疏柳乱啼乌。
东阿旧城
汪学金（清代）

雉堞参差望里分，郊原禾黍绿纷纭。断厓泉放千盘雨，夹嶂人穿九折云。

废阁苍苔曹植庙，残碑青草项王坟。英雄消歇才华尽，匹马荒城送夕曛。
护国寺
钱惟济（宋代）

穹窿台岳压重溟，中起青鸳接福庭。
新好天花经雨坠，清凉甘露隔宵零。
金绳界道连飞布，碧树周阿绕翠屏。
异日功成解缨去，伫期同撷五芝馨。
寄十二十四弟
彭汝砺（宋代）

有弟有弟各一隅，万里不见徒嗟吁。江湖春色又归矣，庭槛花枝还有无。

欲寄我声无鲤鱼，欲写我恨无酒壶。开编一见鹡鸰诗，潸然泪落如真珠。
次答姚考成留别
陈普（宋代）

别后相逢各问年，依然缘发对华颠。
间云独占半间住，伴客那无一榻眠。
酒为愁多全欠力，诗因料少未成联。
却怜壁上留题句，时有间情到月边。
十月桃
张元干（宋代）

年华催晚，听尊前偏唱，冲暖欺寒。乐府谁知，分付点化金丹。中原旧游何在，频入梦、老眼空潸。撩人冷蕊，浑似当时，无语低鬟。

有多情多病文园。向雪后寻春，醉里凭阑。独步群芳，此花风度天然。罗浮淡妆素质，呼翠凤、飞舞斓斑。参横月落，留恨醒来，满地香残。
己卯十月一日至燕越五日罹狴犴有感而赋
文天祥（宋代）

我自怜人丑，人方笑我愚。
身生豫让癞，背发范增疽。
已愧功臣传，犹堪烈士书。
衣冠事至此，命也欲何如。
同沈守劝农十首
陈造（宋代）

沉炷茶铛且翠微，归轩何惜小逶迤。
晴天璧月今宵好，待得金波泛夜时。
陈夫人挽词
楼钥（宋代）

族姓甲休阳，夫人懿范彰。
奇男已南省，快婿更东床。
珍锡人加叹，佳城神所藏。
平生阴德在，余庆尚难量。
寄题杨德辰清隐堂借至游老人韵
董颖（宋代）

杨郎丘壑尚，草堂修竹林。
去郭十里近，而无车马音。
鹤怨不应闻，鸥盟政尔寻。
九畹兰荃富，三径蓬蒿深。
窗间焦尾曲，聊答清风吟。
英英彼白云，出岫得无心。
渊明既容膝，那复历岖嶔。
狂夫十年狂，客鬓吴霜侵。
因君发深省，杖藜合从今。
寄傲有余地，不妨成盍簪。
虎跑泉
方信孺（宋代）

破寺高僧夜不眠，一声猛虎月明天。
起来难觅新蹄迹，半滴空余石罅泉。
偈颂七十二首
释祖钦（宋代）

言发非声，色前不物。
当机觌面全提，岂在拈槌竖拂。
山河大地，不碍眼光，
万象森罗，形端影直。
方壶
崔敦诗（宋代）

垂杨阴下小亭池，浓绿繁红掩映宜。
挟册独来谁共语，海棠相对笑人痴。
踏莎行 烛
屈秉筠（清代）

欺月清寒，助人艳冶。最宜画阁藏春夜。怯风翠袖要深遮，惜花藏剪休轻下。

刻向诗围，烧来酒社。隔帘摇影红初灺。生憎双泪对侬抛，可怜馀焰凭谁借。
夕雨
陆游（宋代）

独夜初传漏，空斋半掩扉。
候虫灯下语，水鸟雨中归。
客舍愁弹剑，京尘怯化衣。
故人招隐意，字字莫相违。
书《黄庭内景经》尾，并叙
苏轼（宋代）

太上虚皇出灵篇，黄庭真人舞胎仙。髯耆两卿相后前，丱妙夹侍清且妍。

十有二神服锐坚，巍巍堂堂人中天。问我何修果此缘，是心朝空夕了然，恐非其人世莫传。

殿以二士苍鹄骞，南随道师历山渊。山人迎笑喜我还，问谁遣化老龙眠。
初寒老身颇健戏书
陆游（宋代）

一身百病老难支，病减身轻偶此时。
窗暖不妨聊假寐，囊空久已罢招医。
山炉巉绝香生岫，鏊研坡陀墨满池。
个里生涯君莫厌，痴人至死不曾知。
秋日感怀
戎昱（唐代）

洛阳岐路信悠悠，无事辞家两度秋。日下未驰千里足，

天涯徒泛五湖舟。荷衣半浸缘乡泪，玉貌潜销是客愁。

说向长安亲与故，谁怜岁晚尚淹留。
欧阳询《度尚》《庾亮帖》赞
米芾（宋代）

渤海光怪，字亦险绝。真到内史，行自为法。庄若对越，俊如跳踯。

后学莫窥，遂趋尪劣。
句
陈廓（宋代）

沧江练绕清晖阁，古榭苔封燕喜碑。
九砺
郑思肖（宋代）

忍死以待旦，蹉跎岁又残。堕身囚陷阱，尽命哭衣冠。

月死虚空黑，春枯草木寒。床头雄剑在，白气夜盘盘。
古堂
释惟一（宋代）

过去威音佛已前，向虚空里架榱椽。至今景定年之二，往却门风尚俨然。
和履善游三洞天韵
袁甫（宋代）

长空万里普光明，此地缘何独著灵。
不是天晴窥白日，爱他月著满疏星。
石松有子能呈巧，金囤无沙似遁形。
蓦地回头千万点，谛观顿使我心醒。
送谢子肃提举寺丞二首
杨万里（宋代）

天台山秀古多贤，晚向池塘识惠连。
十载江湖州县底，一言金惠冕旒前。
方陪廷尉甘棠舍，又赋皇业小雅篇。
拾得澄江春草句，端能染寄仄厘牋。
子约患臂奉讯
皇甫汸（明代）

静摄应无恙，尘劳暂有亏。
才非类拥肿，德或似支离。
燕坐停琴后，朝霖罢灌时。
向来观化意，翻讶肘生枝。
沪上送丁叔雅户部归岭南
吴保初（清代）

目尽寥天一鹤归，客中送客倍依依。神州多故交游尽，沧海横流国事非。

梅福上书愁未达，朱云请剑愿空违。翠华近有蒙尘恸，何日回銮望六飞。
使高丽
李遹（金朝）

去国五千里，马头犹向东。宦情蕉叶鹿，世味蓼心虫。

倦枕三更梦，征衫八月风。山川秋满眼，归思寄孤鸿。
右军墨池
刘言史（唐代）

永嘉人事尽归空，逸少遗居蔓草中。

至今池水涵馀墨，犹共诸泉色不同。
蒲中杂咏 河山阁
赵鼎（宋代）

干戈险阻恃河关，祸乱相寻一转丸。千载太平归有道，牂牁青海尽衣冠。
閒居
释元肇（宋代）

孤云自舒卷，万类各生成。迈世有贫士，长年无俗情。

林塘初雨过，山鸟不时鸣。为问沧浪客，何须歌濯缨。
开元乐
杨继端（清代）

惆怅阶前梅树，今年几度春花。犹带别时泪影，郎行何日还家。
寄梁容若姊丈
何巩道（明代）

乐土归来半已墟，茆檐空忆旧同居。地佳山水真宜尔，儿好文章岂似余。

墙外探头赊绿酒，榻前伸手摘红蕖。定知岁月多吟赏，忘却香山一纸书。
鹧鸪天（台州倚江亭即席和李举之，时曹功显、贺子忱同坐）
王之望（宋代）

撩乱江云雪欲飞。小轩幽会酒行时。佳人喜得鸳鸯侣，豪客争题鹦鹉词。

歌舞地，喜追随。歙州端恨外迁迟。谪仙狂监从来识，七步初看子建时。
鸡呜篇
袁华（明代）

素魄欲坠地，启明初上天。揽衣出门望，鸡鸣高树颠。

一声海色动，载啼朱斗旋。三唱车既牵，征途何渺绵。

喈喈复胶胶，去骑何联翩。车中者谁子，东吴美少年。

读书碧窗夜，起舞淡幽玄。岂效五陵侠，金距斗东阡。

行行向何许，言往钟山壖。金马云中耸，苍龙阙角悬。

鸡人起呼旦，待漏禁门前。矫首思君子，长哦风雨篇。
秋怀
刘子翚（宋代）

哲人叹逝川，志士悲廪秋。
流光不暂停，忽忽岁欲周。
凉飙袭迥不，飞霜皓盈畴。
华林失鲜辉，奔溪杀湍流。
万化傥日徂，吾生难独留。
而我苦不乐，徘徊复何求。
世途多轨辙，今行非昔谋。
徒尊耿耿意，龃龉固莫投。
时乎不再来，岂余敢怀尤。
王道炳日星，历聘疲轲丘。
归欤既改旆，浩然亦架辀。
寂寞甯子歌，栖迟长卿游。
客嘲徒自解，天问终不酬。
长揖未免烹，说难竟遭囚。
行藏或大谬，圣贤共悠悠。
含思疚愤积，念往川途修。
煌煌青春姿，蹉跎恐兹由。
谅非宏达观，那能齐百忧。
谒金门 夜梦一女子引扇求字，为书小阕
李石（宋代）

花树树。吹碎胭脂红雨。将谓郎来推绣户。暖风摇竹坞。
睡起栏干凝伫。漠漠红楼飞絮。划踏袜儿垂手处。隔溪莺对语。
偈
释灯（宋代）

天不能盖，地不能载。一室无私，何处不在。
奉送游子正监簿解嘉定郡绂赴利漕诗
度正（宋代）

君王神武念京都，关洛规恢入庙谟。
渭水新屯观定势，木牛成算付真儒。
驰驱莫惜销人髀，矍铄还堪发壮图。
会看诗书真事业，摩挲剑石为平铺。
蝶恋花
仲殊（宋代）

北固山前波浪远。铁瓮城头，画角残声短。促酒溅金催小宴。灯摇蜡焰香风软。落日烟霞晴满眼。欲仗丹青，巧笔彤牙管。解写伊川山色浅。谁能画得江天晚。
次韵徐子颜丈
韩淲（宋代）

老觉年光秋更好，人间从昔易纷纭。漫将诗酒供閒客，常喜山林对隐君。

话到忘言清似水，思之何事懒于云。相逢得醉茱萸盏，一段高风信不群。
送高邑佐伴贡入京用来韵十首 其三
成鹫（清代）

登舟风便抱琴眠，梦逐飞凫上九天。此去莫愁天路远，清风先到圣人前。
和答铨弟
郭钰（元代）

别来两见春日满，愁思谁云春夜短。十八滩头鸣棹歌，吴姬劝酒银瓶煖。

中江开帆先到家，意浓不计归程赊。但云老兄久埋没，诗句何得随飞槎。

诸公传诵无新旧，相怜似是平生友。事业青云如鼠肝，文章白发羞牛后。

长年冻饿茫无涯，不敢仰天生怨嗟。先生归去且种菊，词客愁来空饐瓜。
和介卿唐石道中早梅
蔡沈（宋代）

六曲溪头处士家，年年篱落万枝花。
怪来驿使无消息，却报烟村一树斜。
褒公亭
范令闻（宋代）

唐变租庸调之后，皇朝列圣踵□余。
□科若使犹仍旧，人到于今□奠居。
又口号首
陆文圭（元代）

幼安伯可号文雄，词寿秦韩枉自工。
贤相肯交穷处士，何如魏野祝莱公。
廛隐堂为杨元会赋
陈棣（宋代）

大隐何曾去市廛，人间真有遁神仙。
身閒已觉尘难染，心远由来地自偏。
何事游方期汗漫，不妨酌月问婵娟。
胸中丘壑可窥处，墨戏纵横出渭川。
和之美舟行杂诗八首·野花
司马光（宋代）

喧喧桃李蹊，何妨笑幽草。
但愿保天真，徐花春风老。
斗山子王深父作石屏记为老夫书其文甚佳采记中语作五诗致谢 其五
戴复古（宋代）

细读石屏记，多君才思清。南山数峰碧，北斗七星明。

风土钟奇秀，文章到老成。待看黄鹄举，唾手取功名。
次王正之提刑韵，谢袁起岩知府送茉莉二槛
范成大（宋代）

千里移根自海隅，风颿破浪走天吴。
散花忽到毗耶室，似欲横机试病夫。
燕寝香中暑气清，更烦云鬓插琼英。
明妆暗麝俱倾国，莫与矾仙品弟兄。
残春感事十首
方回（元代）

身起真寒士，名成老腐儒。
暂时金马署，终世石鱼湖。
旧种花犹有，新畲粟已无。
傍人忧饿死，吾自典衣酤。
陈推官幽居十咏·雨后观瀑
王炎（宋代）

银汉倒倾波浪，玉龙怒挟雷霆。
雨后遥看更好，斩新泉白山青。
游龙潭宿听水第二斋
何振岱（清代）

龙不蛰于潭，飞挂丛竹里。长吟不断云，更吐无尽水。

一白夹涧不，孤晶含石髓。竹身洗更绿，山气凝欲紫。

春深时雨足，龙意若有喜。长将翔雷霆，焉肯容鳣鲔。

夕照渡木梁，大风震楼几。万壑助之喧，百虫绝于耳。

众绿劈尺天，断崖若垣垝。月出水声中，不知雨既止。

岩居爱下弦，高咏过卅载。熟知易世游，孤光悲桑海。

无睡此徘徊，奇怀郁廦廆。栖鸟亦翻飞，影落众峰底。

平明穿竹去，掬水一漱齿。灵氛荡疏襟，闻声犹十里。
五彩结同心
王时翔（清代）

清溪绕舍，密筱编篱，恰称灌园人住。灯火新凉节，爱偕隐相对，人书鐴苎。

半帘秋影梧桐老，听月底、寒虫细语。君休羡、星珈霞帔。

飞去高居玉宇。

曾从桂梯寻路。向梅花官阁，杏花村坞。赢得三年里，斜阳下、闲看江山一度。

青毡翠袖如重认，有旧日、陵阳泪污。文窗外、碧霄云叶，逗破几声疏雨。
金凤花
许及之（宋代）

叶不类尧荚，花疑来舜楹。风枝吹彩羽，如杂九韶鸣。
南溪秋泛三首 其一
李梦阳（明代）

闻说南溪径尺鱼，渔人何事网常虚。鱼行碧苇深先见，网入寒潭迥不舒。

东舍刈禾摇夕浦，西邻决水溜秋渠。平生肉食忧空切，此日临渊意有馀。
好事近·不见片时霎
黄庭坚（宋代）

不见片时霎，魂梦镇相随著。因甚近新无据，误窃香深约。思量模样忔憎儿，恶又怎生恶。终待共伊相见，与佯佯奚落。
写忧 其二
吴定（清代）

少小慕坟典，览古穷杳冥。逶迤侍药炉，寒暑日以更。

中宵不能寐，仰观熠耀征。悠悠盛年逝，将与草木并。

犹酣启灵钥，壮思浩难扃。储士望成冈，储石望成城。

皓月流素辉，大火扬朱英。我生欲何为，哽咽双泪零。
句 其四十七
王随（宋代）

龛灯落烬残，药灶蔼馀香。
偈颂一百零四首
释绍昙（宋代）

关雎颂德，樛木垂阴。
八荒开寿域，万国奉君心。
亘古今为诸佛母，昙花时现觉园春。
无题 其一
曾纪泽（清代）

春尽寻芳自怨迟，故为骄蹇正情痴。瘦留丰态涡双颊，笑带啼容蹙两眉。

琼拌脂缸珠拌粉，金镶兰药玉镶芝。昌阳香溢盆池外，过院东风未尽知。
哭开孙
陆游（宋代）

学步渐扶床，乘车已驾羊。
虚称砌台使，不遇玉函方。
杳杳天难问，茫茫夜正长。
寂寥谁伴汝，萧寺闭空房。
次韵梅山送牡丹二首
陈著（宋代）

姚根魏拨两京贵，蜀本黟枝南度春。
今日东风为谁好，花香不到独醒人。
陪王守游明水 其二
谢逸（宋代）

山拥云鬟扫夕霏，千林浮翠发初晞。雷音震谷朱轮转，霞影摇空綵旆飞。

晓雾拂襟怜冉弱，晚风掀袂爱清微。夕阳楼上吹笳管，归骑遥瞻两塔巍。